CELEX: 62019TN0018
Language: sk
Date: 2019-01-11 00:00:00
Title: Vec T-18/19: Žaloba podaná 11. januára 2019 – Brown/Komisia

25.2.2019   
            
            
               SK
            
            
               Úradný vestník Európskej únie
            
            
               C 72/46
            
         
      Žaloba podaná 11. januára 2019 – Brown/Komisia
      (Vec T-18/19)
      (2019/C 72/59)
      Jazyk konania: angličtina
      
         Účastníci konania
      
      
         Žalobca: Colin M. Brown (Brusel, Belgicko) (v zastúpení: I. Van Damme, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Úradu Komisie pre správu a úhradu individuálnych nárokov (PMO) z 19. marca 2018, podľa ktorého žalobca prestal mať nárok na príspevok za prácu v zahraničí a na príspevok na cestu,
               
            
                  —
               
               
                  nariadil obnovenie nároku žalobcu na príspevok za prácu v zahraničí a na príspevok na cestu od 1. decembra 2017,
               
            
                  —
               
               
                  nariadil, aby príspevky, ktoré neboli vyplatené v období od 1. decembra 2017 do dátumu obnovenia nároku žalobcu, boli žalobcovi uhradené spolu s úrokom,
               
            
                  —
               
               
                  zrušil uplatnenie článku 4 ods. 1 písm. b) prílohy VII služobného poriadku na žalobcu, pokiaľ prijme námietku protiprávnosti, kým ho orgány nenahradia nediskriminačnými ustanoveniami,
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na nesprávnom výklade článku 4 ods. 1 písm. a) prílohy VII služobného poriadku, keďže Komisia nesprávne vyložila toto ustanovenie v tom zmysle, že nárok na príspevok za prácu v zahraničí získaný na základe miesta pôvodu a centra záujmov úradníka v inom členskom štáte pred nástupom do služobného pomeru, musí byť prehodnotený v prípade, že dotknutý úradník následne získa štátnu príslušnosť členského štátu, v ktorom je zamestnaný.
               
            
                  2.
               
               
                  Druhý žalobný dôvod je založený na skutočnosti, že rozhodnutie z 19. marca 2018 diskriminuje žalobcu tým, že jeho nárok na príspevok za prácu v zahraničí podriaďuje podmienkam stanoveným v článku 4 ods. 1 písm. b) prílohy VII služobného poriadku.
               
            
                  3.
               
               
                  Tretí žalobný dôvod je založený na skutočnosti, že pokiaľ by Všeobecný súd dospel k záveru, že Komisia správne určila nárok žalobcu na príspevok za prácu v zahraničí na základe článku 4 ods. 1 písm. b) prílohy VII služobného poriadku, Komisia napriek tomu neuplatnila toto ustanovenie v súlade so zásadou zákazu diskriminácie.
               
            
                  4.
               
               
                  Štvrtý žalobný dôvod je založený subsidiárne na tom, že pokiaľ by boli všetky tri ďalšie dôvody zamietnuté, je článok 4 ods. 1 prílohy VII služobného poriadku protiprávny a nepoužiteľný v tom zmysle, že z dôvodov uvedených na podporu druhého žalobného dôvodu predstavuje neoprávnenú diskrimináciu voči osobám v situácii žalobcu.